b'\n_START_ARTICLE_\nHimnusz\n_START_PARAGRAPH_\n\xc2\xbbHimnusz\xc2\xab\xc2\xa0\xe2\x80\x94 pesem, ki se za\xc4\x8dne z besedami mad\xc5\xbearsko Isten, \xc3\xa1ldd meg a magyart \xc2\xa0poslu\xc5\xa1aj\xc2\xa0 (Bog, blagoslovi Mad\xc5\xbeare) \xe2\x80\x94 je uradna dr\xc5\xbeavna himna Mad\xc5\xbearske. Prvotno se je uradno imenovala \xc2\xbbHymnus, a magyar n\xc3\xa9p zivataros sz\xc3\xa1zadaib\xc3\xb3l\xc2\xab\xc2\xa0(Himna, iz viharnih stoletij mad\xc5\xbearskega naroda). Danes se to ime le redko uporablja._NEWLINE_Besedilo pesmi je leta 1823 napisal Ferenc K\xc3\xb6lcsey. Leta 1844 je direktor Mad\xc5\xbearskega narodnega gledali\xc5\xa1\xc4\x8da razpisal nate\xc4\x8daj za uglasbitev pesmi. Zmagal je Ferenc Erkel, eden najbolj znanih mad\xc5\xbearskih opernih skladateljev. Pesem se je raz\xc5\xa1irila med vstajo v letih 1848 in 1849, uradno pa je postala dr\xc5\xbeavna himna leta 1903. Kljub temu, da je bila mad\xc5\xbear\xc5\xa1\xc4\x8dina materni jezik le 41% prebivalstva ogrskega dela Avstro-Ogrske, je uradno obstajala le razli\xc4\x8dica v mad\xc5\xbear\xc5\xa1\xc4\x8dini in v tem jeziku so jo morali peti tudi Slovaki, Rusini, Nemci, Romuni, Hrvati idr., kljub temu, da so za \xc5\xa1tevilne narodne manj\xc5\xa1ine v avstrijskem delu cesarstva obstajale mnoge uradne jezikovne prilagoditve Cesarske himne. _NEWLINE_Besedilo pesmi ima religiozno vsebino (in se \xc5\xa1e dandanes prepeva ob koncu ma\xc5\xa1), zato je komunisti\xc4\x8dna oblast leta 1949, hkrati z zamenjavo grba, zadol\xc5\xbeila pesnika Gyulo Illy\xc3\xa9sa in skladatelja Zolt\xc3\xa1na Kod\xc3\xa1lya, da himno prilagodita novim \xc4\x8dasom. Zamisel je s Kod\xc3\xa1lyjevimi besedami \xc2\xbb\xc4\x8cemu? Saj je stara himna dovolj dobra!\xc2\xab\xc2\xa0za vedno propadla. _NEWLINE_Ravno tako niso uspeli poskusi, da bi Himnusz nadomestili z manj zapleteno in priljubljeno pesmijo Sz\xc3\xb3zat, ki se pri\xc4\x8dne z verzom \xc2\xbbHaz\xc3\xa1dnak rend\xc3\xbcletlen\xc3\xbcl l\xc3\xa9gy h\xc3\xadve \xc3\xb3h magyar\xc2\xab\xc2\xa0(Neomajno bodite zvesti va\xc5\xa1i domovini, o Mad\xc5\xbeari), ima pa kljub vsemu status neuradne himne._NEWLINE_Izmed osmih kitic pesmi se ob uradnih prilo\xc5\xbenostih po navadi izvaja le prva kitica. _NEWLINE_Ob voja\xc5\xa1kih slavnostih na dr\xc5\xbeavni ravni se pogosto izvaja tudi R\xc3\xa1k\xc3\xb3czijeva kora\xc4\x8dnica, pesem brez besedila, ki jo je uglasbil Hector Berlioz.'